АҞӘА, хәажәкыра 16 – Sputnik. Аԥсны акультура аминистр Ельвира Арсалиаԥҳа арадио Sputnik аинтервиу аҭо еиҭалҳәеит акоронавирус иахырҟьаны зыҿҳәара еиҭаку ауснагӡатәқәа ртәы.
Аминистр лажәақәа рыла, акультуратә-массатә уснагӡатәқәеи агастрольқәеи атәыла анҭыҵ аиԥш аҩныҵҟагьы иаанкылахоит.
"Хәажәкыра анҵәамҭазы Аҳәынҭқарратә ансамбль Кремль иқәгылараны иҟан, РУСДРАМ акәзаргьы, Мордовиаҟа агастрольқәа ирзыԥшын, Аҿар ртеатр – Маиҟәаԥҟа", - лҳәеит аминистр.
Ельвира Арсалиаԥҳа мшаԥы 7 рҟынӡа аспектакльқәа шаанкылахои Марттәи ажәыларазы иҭахаз ргәалашәаразы есышықәсатәи аконцерт-реквием шымҩаԥымгахои атәы лҳәеит.
"Ҳгәыӷуеит иарбоу ауснагӡатәқәа зегьы рыҿҳәара инахап ҳәа, ҳапланқәагьы нас инаҳагӡап ҳәа", - лҳәоит лара.
Аԥсны ахада инапынҵақәа назыгӡо Валери Бганба аамҭала аспорттә, акультуратә-массатә уснагӡатәқәа мшаԥы 7, 2020 шықәсанӡа иаанкылазарц Аусԥҟа инапы аҵаиҩит.
Аусԥҟа анагӡашьа ахылаԥшра арҭоит: Афинансқәа рминистрра, Акультура аминистрра, Аҵара аминистрра, Аҿари аспорти рзы аҳәынҭқарратә еилакы, араионқәеи ақалақьқәеи рхадарақәа.